Työkanavalain mukaan yhtiön toiminta ei saa vääristää kilpailua. Yhtiön tuottamien palvelujen hinnoittelun on oltava markkinaehtoista. Työkanava Oy on yhtiö, joka tuottaa Euroopan unionin valtiontukisääntelyssä tarkoitettuja yleisiin taloudellisiin tarkoituksiin tarkoitettuja palveluja. Yhtiöön sovelletaan myös kilpailulakia ja julkisista hankinnoista ja käyttöoikeussopimuksista annettua lakia.
Työkanavan kanssa täysin samalla liikeidealla tai konseptilla toimivia yhtiöitä ei ole Suomessa. Yhtiö toimii yhdessä työhön integroivien yhteiskunnallisten yritysten ja kolmannen sektorin palveluntuottajien kanssa ja mahdollisesti käyttää näiden palveluja.